VEGA og Live Nation præsenterer

**Bo Saris silkebløde soulstemme fylder VEGA**Snør danseskoene godt torsdag den 24. april, for da indtager soul-pop- sangeren Bo Saris Lille VEGA. Med inspirationskilder som Marvin Gaye, Bill Withers, Prince og Michael Jackson er alle ingredienser til en god ”lille fredags”-fest til stede.

**Funk og silkeblød soul**

Der bliver ikke sparet på de store ord, når Bo Saris skal beskrives af journalisterne. For eksempel bliver han fremhævet som et mandligt modstykke til Amy Winehouse, og hans Motown-inspirerede soul-popsound er ikke langt fra den roste sangerindes. Lyt blot til singlen ”[She’s On Fire](http://www.youtube.com/watch?v=R-cUVZThQVs)”, der ville gøre både Amy Winehouse, Bill Withers og Marvin Gaye bløde i knæene. Masser af funk-bas, tilbageholdende riffs fra en blueset guitar og et næsten Doors-agtigt orgel mixes til en fabelagtig bund for Saris’ silkebløde vokal.

Singlen findes også i en mere klubvenlig version, der er remixet af deep house-produceren Maya Janes Coles, som tidligere har haft Ellie Goulding og Massive Attack under kærlig behandling.

**”Debutalbum” på vej**

Bo Saris har siden 2004 udgivet fire album i hjemlandet Holland under hans borgerlige navn Boris Titulaer, men efter at han er flyttet til London og har skiftet til kunstnernavnet Bo Saris, er opmærksomheden omkring ham kun vokset på begge sider af Atlanten. På trods af at han kun har udgivet to ep’er som Bo Saris, har amerikanske Billboard allerede rost hans stemme, og de engelske musikblogs følger trop i forhold til hans seneste ep, *Addict*. Hør titelnummeret [her](http://www.youtube.com/watch?v=Br2EIkwbtmY).

Der bliver også arbejdet på et debutalbum som Bo Saris, der efter planen skal udkomme i løbet af forsommeren.

Modsat mange andre pop-sangere er der bestemt ingen autotune hos Bo Saris. Den stærke falset han frembringer udvisker enhver tvivl, man måtte have. Med små strejf af en ung Michael Jackson, funk fra James Brown og en opdateret soul-feel a la Cee-Lo Green og Aloe Blacc er Bo Saris klar til at indtage den globale musikscene og Lille VEGA den 24. april.

**Fakta om koncerten**   
Bo Saris (NL)   
Torsdag den 24. april kl. 21.00   
Lille VEGA, Enghavevej 40, 1674 Kbh. V

170 kr. + gebyr   
Billetter kan købes via VEGAs hjemmeside og Billetnet